Zuma kap Manuel oor apartheid-uitlatingPresident Jacob Zuma President Jacob Zuma het Woensdag tydens ŉ gedenkdiens vir die gestorwe anti-apartheidsvegter, Chris Hani, gesê die land worstel steeds weens apartheid se nalatenskap. Zuma het tydens ‘n kranslegging by die Thomas Titus Nkobi Memorial Park in Elspark, oos van Johannesburg, tydens die 20ste herdenking van Hani se sluipmoord, reageer op minister Trevor Manuel se uitlating dat die regering moet ophou om apartheid vir alles te blameer. Zuma het gesê hulle (die regering) lewe nie in ŉ illusie nie. “Dit is onmoontlik om ŉ volle verandering in slegs 20 jaar te te bewerkstellig. “Apartheid se wortels is te diep gegrond en strek te ver terug. Dit is onmoontlik om alle probleme wat apartheid veroorsaak het in so ŉ kort tydperk op te los, tensy jy ŉ towenaar is,” het hy tydens sy toespraak gesê. Maroela Media het verlede week berig Manuel, die minister in die presidensie, het tydens ŉ leierskapsberaad in Pretoria gesê die regering moet verantwoordelikheid vir sy optrede aanvaar en ophou om apartheid te blameer. Hy het aangevoer dat die regering moontlik nog in 1994, 1995 en 1996 kon gesê het “ons het nie die ondervinding nie”, maar nou dat die land amper twee dekades van demokrasie nader, is daar geen verskonings meer nie. “Daar is nie meer ŉ Botha-regime om oor ons skouers te loer nie, ons is vir ons eie dade aanspreeklik,” het hy gesê. Lees ook: Nuuskommentaar: Hou op om apartheid te blameer – Trevor Manuel Hou op om apartheid te blameer – Trevor Manuel